- P R I J E D L O G -

Na temelju članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), članka 66. Zakona o gospodarenju otpadom (Narodne novine, broj 84/21) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22), Gradsko vijeće Grada Ivanić-Grada na svojoj \_\_. sjednici održanoj dana \_\_\_\_\_\_\_\_\_ 2023. godine donijelo je

**O D L U K U**

**o izmjenama Odluke o načinu pružanja javne usluge sakupljanja komunalnog otpada na području Grada Ivanić-Grada**

**Članak 1.**

U Odluci o načinu pružanja javne usluge sakupljanja komunalnog otpada na području Grada Ivanić-Grada („Službeni glasnik Grada Ivanić-Grada“, broj 02/2022), u daljnjem tekstu: Odluka; članak 19. mijenja se i glasi:

„Članak 19.

1. Davatelj usluge obračunava korisniku usluge cijenu javne usluge sakupljanja komunalnog otpada (u daljnjem tekstu: cijena javne usluge) razmjerno količini predanog miješanog komunalnog otpada u obračunskom razdoblju pri čemu je kriterij količine otpada u obračunskom razdoblju volumen spremnika otpada i broj pražnjenja spremnika.
2. Cijena javne usluge određuje se Cjenikom javne usluge koji se objavljuje na mrežnoj stranici davatelja usluge i za koji je davatelj usluge prije primjene dužan pribaviti suglasnost izvršnog tijela Grada Ivanić-Grada. Suglasnost na Cjenik objavljuje se u službenom glasilu Grada Ivanić-Grada.
3. Korisnik usluge dužan je platiti davatelju usluge iznos cijene javne usluge za obračunsko mjesto i obračunsko razdoblje, osim ako je riječ o obračunskom mjestu na kojem se nekretnina trajno ne koristi u smislu članka 71. Zakona ili se radi o povlaštenim korisnicima **koji su djelomično ili u cijelosti oslobođeni od obveze plaćanja cijene javne usluge.**
4. Povlašteni korisnici su:
5. fizičke osobe vlasnici ili korisnici nekretnina ili posebnog dijela nekretnina na području naselja Tarno i Lepšić (zbog blizine odlagališta neopasnog komunalnog otpada) **i** **fizičke osobe vlasnici ili korisnici nekretnina ili posebnog dijela nekretnina na području naselja Opatinec (zbog blizine odlagališta neopasnog komunalnog otpada) u čije ime Grad Ivanić-Grad preuzima obvezu plaćanja 50% cijene javne usluge.**
6. fizičke osobe korisnici usluge u čije ime Grad Ivanić-Grad preuzima obvezu plaćanja cijene javne usluge prema kriterijima koje Grad Ivanić-Grad propisuje svojom posebnom Odlukom.
7. Strukturu cijene javne usluge čini: cijena obvezne minimalne javne usluge (OMJU) i cijena javne usluge za količinu predanog miješanog komunalnog otpada (C), a određuje se prema izrazu:

CJU = OMJU + C

1. **Cijena obvezne minimalne javne usluge** pokriva troškove javne usluge koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela „onečišćivač plaća“, načela ekonomski održivog poslovanja te sigurnosti, redovitosti i kvalitete pružanja javne usluge sukladno Zakonu, ovoj Odluci i drugim relevantnim propisima.
2. **Cijena obvezne minimalne usluge za korisnike kategorije kućanstvo** jedinstvena je na čitavom području primjene ove Odluke i iznosi:

**10,50 EUR** mjesečno, bez PDV-a

1. **Cijena obvezne minimalne usluge za korisnika koji nije kućanstvo** jedinstvena je na čitavom području primjene ove Odluke i iznosi:

**50,00 EUR** mjesečno, bez PDV-a

1. Cijena javne usluge za predanu količinu miješanog komunalnog otpada određuje se prema izrazu:

C = JCV x BP x U

pri čemu je:

C – cijena javne usluge za količinu predanog miješanog komunalnog otpada

JCV – jedinična cijena za pražnjenje određenog volumena spremnika miješanog komunalnog otpada, izražena **u eurima** sukladno Cjeniku

BP – broj pražnjenja spremnika miješanog komunalnog otpada u obračunskom razdoblju sukladno podacima u evidenciji o pražnjenju spremnika

U – udio korisnika javne usluge u korištenju spremnika.

1. Kad jedan korisnik javne usluge samostalno koristi spremnik, udio korisnika javne usluge u korištenju spremnika iznosi 1 (slovima: jedan). Kad više korisnika javne usluge zajednički koriste spremnik, zbroj udjela svih korisnika određenih međusobnim sporazumom ili prijedlogom davatelja javne usluge mora iznositi 1 (slovima: jedan).
2. Davatelj usluge dužan je na računu za javnu uslugu iskazati sve elemente sukladno propisima kojima se uređuje sadržaj računa te navesti elemente temeljem kojih je izvršio obračun cijene javne usluge i to: cijenu obvezne minimalne javne usluge, cijenu javne usluge za količinu predanog miješanog komunalnog otpada, uključivo i porez na dodanu vrijednost sukladno posebnom propisu koji uređuje porez na dodanu vrijednost. Cijena ugovorne kazne, ako ista bude obračunata, posebna je stavka na računu.
3. Račun mora sadržavati i iznos naknade za gradnju građevina za gospodarenje komunalnim otpadom ako je ista propisana posebnom odlukom predstavničkog tijela Grada Ivanić-Grada. Naknada se obračunava putem računa za javnu uslugu te se iskazuje zasebno na računu, smatra se javnim davanjem i prihod je proračuna Grada Ivanić-Grada te se može koristiti samo za financiranje i gradnju građevina za gospodarenje komunalnim otpadom i sanaciju neusklađenog odlagališta.“.

**Članak 2.**

Članak 20. Odluke mijenja se i glasi:

„Članak 20.

1. Kriteriji za umanjenje cijene javne usluge moraju poticati korisnika na odvajanje reciklabilnog otpada, biootpada, glomaznog otpada te opasnog komunalnog otpada od miješanog komunalnog otpada. Korisnicima koji stvaraju manje količine miješanog komunalnog otpada popusti na cijenu se određuju kako slijedi:

* korisniku kategorije kućanstvo s jednim članom kućanstva, kućanstvu s dva člana u kojem su oba pojedinačne starosti preko 65 godina ili se nekretnina koristi povremeno, iznos minimalne javne usluge umanjuje se za **3,30 EUR** mjesečno;
* korisniku kategorije kućanstvo koji kompostira biootpad u vlastitom komposteru cijena minimalne javne usluge umanjit će se na mjesečnom računu za **0,90 EUR**, sve dok uredno provodi kompostiranje biootpada. Smatrat će se da korisnik uredno provodi kompostiranje biootpada ako je preuzeo komposter od davatelja javne usluge ili je u Izjavi naveo da posjeduje vlastiti komposter te da želi kompostirati biootpad. Isti je dužan omogućiti davatelju javne usluge provjeru korištenja kompostera te, ako se tijekom provjere utvrdi da korisnik ne koristi komposter ili da je bacio biootpad koji se može kompostirati u spremnik za drugu vrstu komunalnog otpada, korisnik nema pravo na umanjenje cijene minimalne javne usluge;
* korisniku koji nije kućanstvo sa do 5 zaposlenih, uključujući i 5 zaposlenih, te udruge, sportski klubovi, mjesni odbori i crkve koji koriste spremnike od 120 ili 240 litara, cijena minimalne javne usluge umanjuje se za **37,00 EUR** mjesečno;
* korisniku koji nije kućanstvo sa 6 do 10 zaposlenih, uključujući i 10 zaposlenih, koji koriste spremnike od 120 ili 240 litara, cijena minimalne javne usluge umanjuje se za **34,00 EUR** mjesečno.

1. Svi korisnici raspoređeni u kategoriju „kućanstvo“, da bi ostvarili pravo na umanjenje cijene, moraju odvajati reciklabilni otpad, biootpad, glomazni otpad te opasni komunalni otpad od miješanog komunalnog otpada.
2. Svi korisnici raspoređeni u kategoriju „nije kućanstvo“, da bi ostvarili pravo na umanjenje cijene, moraju odvajati reciklabilni otpad, biootpad, glomazni otpad, proizvodni otpad te opasni komunalni otpad od miješanog komunalnog otpada.“.

**Članak 3.**

Članak 23. Odluke mijenja se i glasi:

„Članak 23.

1. Ugovorna kazna je iznos određen ovom Odlukom koji je korisnik usluge dužan platiti u slučaju kad je postupio protivno Ugovoru. Iznos ugovorne kazne određen za pojedino postupanje korisnika usluge mora biti razmjeran troškovima uklanjanja posljedica takvog postupanja, a najviše do iznosa godišnje cijene obvezne minimalne javne usluge. Situacije u kojima se smatra da je korisnik javne usluge postupio protivno Ugovoru i iznos ugovorne kazne u svakom pojedinom slučaju su sljedeće:

* ako ne vrši predaju komunalnog otpada davatelju usluge (ne koristi javnu uslugu, a obveznik je korištenja sukladno odredbama ove Odluke) – **100,00 EUR**
* ako ukloni čip sa spremnika za miješani komunalni otpad ili ga prekrije te time onemogući očitanje pražnjenja spremnika – **32,00 EUR**
* ako u spremnike odlaže opasni otpad, problematičan otpad, građevni otpad te proizvodni otpad – **50,00 EUR**
* ako ni u roku od 30 dana od stjecanja vlasništva ili početka korištenja nekretnine ili dijela nekretnine u pisanom obliku ne obavijesti davatelja usluge o početku korištenja javne usluge – **50,00 EUR**
* ako ni u roku od 30 dana od nastale promjene u pisanom obliku davatelju javne usluge ne prijavi svaku promjenu podataka koja utječe na međusobne odnose davatelja i korisnika usluge – **17,00 EUR**
* ako odbije zadužiti (preuzeti) ili ne zaduži (preuzme) spremnik za otpad – **32,00 EUR**
* ako izjavi da trajno ne koristi nekretninu, a na temelju podataka očitanja mjernih uređaja za potrošnju električne energije ili plina ili pitke vode ili se na drugi način utvrdi da koristi nekretninu – **65,00 EUR**
* ako ne odlaže otpad isključivo u odgovarajuće spremnike (vreće) za otpad sukladno vrsti otpada i namjeni spremnika – **17,00 EUR**
* ako ne omogući davatelju usluge pristup spremniku (vrećama) na mjestu primopredaje u slučaju kad mjesto primopredaje nije na javnoj površini – **17,00 EUR**
* ako otpad odlaže izvan spremnika ili rasipa otpad oko spremnika – **17,00 EUR**
* ako nepropisno odlaže krupni (glomazni) komunalni otpad – **32,00 EUR**
* ako uništi ili trajno ošteti spremnik preuzet od davatelja usluge i to:

- za spremnik zapremine 80 l i 120 l – **50,00 EUR**

- za spremnik zapremine 240 l – **65,00 EUR**

- za spremnik zapremine 660 l i 770 l – **100,00 EUR**

- za spremnik zapremine 1100 l – **115,00 EUR**

* ako u Izjavi o korištenju javne usluge ili zahtjevu za izmjenu Izjave unese lažne podatke – **65,00 EUR**.

1. Način utvrđivanja nužnih činjenica za obračun ugovorne kazne su zapis i/ili fotografija o postupanju suprotno ugovoru.
2. Kad više korisnika usluge koristi zajednički spremnik, nastalu obvezu plaćanja ugovorne kazne u slučaju kad se ne utvrdi odgovornost pojedinog korisnika snose svi korisnici usluge koji koriste zajednički spremnik sukladno udjelima u korištenju spremnika.
3. Davatelj usluge neće naplatiti ugovornu kaznu već će izdati pisanu opomenu ako procijeni da korisnik javne usluge nije postupio u namjeri počinjenja prekršaja, već je prekršaj počinjen zbog neinformiranosti korisnika ili u slučaju kad je prekršaj počinjen prvi put.“.

**Članak 4.**

Ova Odluka stupa na snagu osmoga dana od dana objave u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća:

URBROJ:

Ivanić-Grad, \_\_\_\_\_\_\_\_ 2023. Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Odluke o izmjenama Odluke o načinu pružanja javne usluge sakupljanja komunalnog otpada na području Grada Ivanić-Grada |
| **PRAVNI TEMELJ:** | Na temelju članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), članka 66. Zakona o gospodarenju otpadom (Narodne novine, broj 84/21) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22) |
| **STRUČNA OBRADA:** | Upravni odjel za lokalnu samoupravu, pravne poslove i društvene djelatnosti |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

Pravni temelj za donošenje ove Odluke su odredbe članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), članka 66. Zakona o gospodarenju otpadom (Narodne novine, broj 84/21) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22).

Odredbama članka 66. Zakona o gospodarenju otpadom (Narodne novine, broj 84/21) propisano je da predstavničko tijelo jedinice lokalne samouprave donosi odluku o načinu pružanja javne usluge *koja sadrži:*

- kriterije obračuna količine miješanog komunalnog otpada,

- standardne veličine i druga bitna svojstva spremnika za sakupljanje otpada,

- najmanju učestalost odvoza otpada prema područjima,

- obračunska razdoblja kroz kalendarsku godinu,

- područje pružanja javne usluge,

- iznos cijene obvezne minimalne javne usluge s obrazloženjem načina na koji je određena,

- odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada,

- odredbe o načinu pojedinačnog korištenje javne usluge,

- odredbe o načinu korištenja zajedničkog spremnika,

- odredbe o prihvatljivom dokazu izvršenja javne usluge za pojedinog korisnika usluge,

- način određivanja udjela korisnika usluge u slučaju kad su korisnici usluge kućanstva i pravne osobe ili fizičke osobe - obrtnici i koriste zajednički spremnik, a nije postignut sporazum o njihovim udjelima,

- odredbe o ugovornoj kazni i

- opće uvjete ugovora s korisnicima, *a može sadržavati i:*

- kriterij za određivanje korisnika usluge u čije ime jedinica lokalne samouprave preuzima obvezu sufinanciranja cijene javne usluge,

- kriterije za umanjenje cijene javne usluge,

- odredbe o korištenju javne površine za prikupljanje otpada i mjestima primopredaje otpada ako su različita od obračunskog mjesta,

- odredbe o korištenju površina kojima upravlja jedinica lokalne samouprave za potrebe kompostiranja biootpada koje može obavljati korisnik usluge,

- odredbe o količini glomaznog otpada koji se preuzima u okviru javne usluge,

- odredbe o provedbi Ugovora koje se primjenjuju u slučaju nastupanja posebnih okolnosti uključujući elementarnu nepogodu, katastrofu i slično i

- lokacije na kojoj se može osigurati obavljanje obrade glomaznog otpada mobilnim uređajem u okviru javne usluge.

Gradsko vijeće Grada Ivanić-Grada je na svojoj 7. sjednici održanoj 1. ožujka 2022. godine donijelo Odluku o načinu pružanja javne usluge sakupljanja komunalnog otpada na području Grada Ivanić-Grada („Službeni glasnik Grada Ivanić-Grada“, broj 02/22). Predložene izmjene Odluke o načinu pružanja javne usluge sakupljanja komunalnog otpada na području Grada Ivanić-Grada odnose se isključivo na promjenu iznosa cijene (povećanje cijene) obvezne minimalne javne usluge, popusta i iznosa ugovornih kazni dok ostatak teksta navedenih članaka ostaje nepromijenjen.

Cijena obvezne minimalne javne usluge (fiksni iznos) uključuje obavljanje sljedećih usluga za korisnike usluga:

- sakupljanje i odvoz miješanog komunalnog otpada s obračunskog mjesta korisnika usluge,

- sakupljanje i odvoz reciklabilnog komunalnog otpada (otpadnog papira, plastike i biootpada) s obračunskog mjesta korisnika usluge,

- sakupljanje i odvoz glomaznog otpada s obračunskog mjesta korisnika usluge u kategoriji kućanstva, a, sukladno odredbama Zakona i Odluke o načinu pružanja javne usluge, najviše jedanput godišnje,

- preuzimanje otpada u reciklažnim dvorištima.

Povećanjem cijene obvezne minimalne javne usluge osigurat će se novčana sredstva za pokriće troškova pružanja javne usluge koji obuhvaćaju: materijalne troškove (osnovni i uredski materijal, električna energija, gorivo, mazivo, sitni inventar, auto gume i slično), troškove usluga (poštarine, telekomunikacije, tekuće održavanje, najam opreme, režijski troškovi, financijski rashodi, premije osiguranja, registracija i tehnički pregled vozila i slično), nematerijalne troškove (prijevoz radnika, nagrade, otpremnine, pomoći), troškove plaća radnika, troškove amortizacije, troškove nabave i održavanja opreme i strojeva za prikupljanje otpada te troškove vođenja propisanih evidencija i izvješćivanja (korištenje licenci, održavanje računalnog sustava, održavanje softwarea za evidenciju elektroničkog pražnjenja spremnika, softwarea za evidenciju otpada na reciklažnim dvorištima, poslovno-informacijskog sustava).

Povećanje cijene je nužno iz razloga povećanja svih gore navedenih troškova poslovanja koji su u zadnje dvije godine značajno porasli. Najveće povećanje troškova je u sektoru voznog parka: trošak goriva je veći za 40% u 2022. godini u odnosu na 2021. godinu.

Kroz korekciju cijene osigurat će se kvalitetno financiranje sustava gospodarenja otpadom koji omogućava sprječavanje i smanjenje štetnog djelovanja otpada na ljudsko zdravlje i okoliš osiguravajući smanjenje količine otpada koja se odlaže na odlagalište.

Prijedlog nove cijene obvezne minimalne javne usluge (fiksnog iznosa) je 10,50 € / mjesečno (bez PDV-a), a trenutna cijena je 8,63 € / mjesečno (bez PDV-a), što predstavlja povećanje cijene od 21,66% za korisnike kategorije kućanstvo.

U cilju da cijena obvezne minimalne javne usluge bude stimulativnija i pravednija za sve korisnike javne usluge sakupljanja komunalnog otpada, uvedeno je pravo na umanjenje cijene obvezne minimalne javne usluge sukladno odredbama članka 20. Odluke o načinu pružanja javne usluge.

Predložena izmjena cijene obvezne minimalne javne usluge (fiksnog iznosa) je, u usporedbi sa cijenama drugih jedinica lokalne samouprave u okruženju, ali i drugih županija, među jeftinijima što se može vidjeti iz njihovih cjenika.

Predložena izmjena je nužna i iz razloga što su cijene izražene u kunama, a, sukladno Zakonu o uvođenju eura kao službene valute u Republici Hrvatskoj (Narodne novine, broj 57/22, 88/22), cijene moraju biti izražene u eurima.